Branden i Spar på Grønlands Torv i Aalborg blev i første omgang opdaget af en vægter, som blev tilkaldt, fordi supermarkedets tyverialarm gik. Han så ilden inde i butikken og tilkaldte politi og beredskab. - Branden har forårsaget voldsomme skader, og også nabobutikker og -ejendomme har taget skade af ild, røg eller vand, siger vagtchef hos Nordjyllands Politi Henrik Beck. Politiet formoder, at branden er påsat. - Det tyder på, at en dør er blevet brudt op, og noget brændtbart er smidt ind i butikken, siger Henrik Beck. Hele søndagen vil der være brandvagter ved torvet, og mandskab fra Beredskabscenter Aalborg skal efterslukke. Derefter skal politiets teknikere undersøge brandtomten.

Referat:
Omkring klokken halv to nytårsnat udbrød der brand hos Spar-købmanden på Grønlands Torv i Aalborg. Politiet formoder, at branden er påsat.